Na osnovu člana 11, stav 1, tačka 1 Statuta Udruženja «Fulbrajt i prijatelji», i izmena i dopuna *Pravilnika o godišnjoj nagradi za profesionalnu izvrsnost «Predvodnik/Predvodnica» Udruženja “Fulbrajt i prijatelji”* koje je usvojio Izvršni odbor udruženja dana 28.2.2021, predsednica udruženja donosi dana 28.2.2021. godine prečišćeni tekst

**PRAVILNIKA**

**O GODIŠNJOJ NAGRADI ZA PROFESIONALNU IZVRSNOST**

**„PREDVODNIK/PREDVODNICA“**

**UDRUŽENJA “FULBRAJT I PRIJATELJI”**

**Član 1**

**OSNOVNE ODREDBE**

1.1. Godišnju nagradu za profesionalnu izvrsnost *Predvodnik/Predvodnica* (u daljem tekstu: **Nagrada**) dodeljuje Udruženje “Fulbrajt i prijatelji” (u daljem tekstu: **UFP**), sa ciljem da oda priznanje izuzetnom profesionalnom doprinosu pojedinaca/ki u Srbiji u okviru različitih oblasti:

* razvoj nauke i istraživanja;
* unapređenje struke ili profesije;
* pozitivne društvene promene.

1.2. Pun naziv nagrade glasi: „**Godišnja** **nagrada za profesionalnu izvrsnost ’Predvodnik/Predvodnica’Udruženja “Fulbrajt i prijatelji**“.

1.3. Nagrada se dodeljuje jednom godišnje za postignuće u prethodnoj godini.

1.4. Nagrada se sastoji od plakete, finansijske nagrade i prigodnog poklona simbolične vrednosti, koje utvrdi Izvršni odbor UFP na predlog predsednika/ce UFP.

1.5. Dobitnicima će nagrada biti uručena na zvaničnoj svečanosti koju bude organizovao UFP, koja će biti otvorena za njegove članove/ice, goste i širu javnost.

**Član 2**

**PODNOSIOCI NOMINACIJA I KANDIDATI**

2.1. Svaka registrovana naučna, stručna ili akademska institucija u Srbiji, privredni subjekt, udruženje na regionalnom, lokalnom ili nacionalnom nivou, i druga registrovana pravna lica, kao i/ili svaki građanin/ka ili neformalna grupa građana u Srbiji može nominovati kandidate/kinje za nagradu (u daljem tekstu: **Podnosioci nominacija**).

2.2. Svaki pojedinac/ka koji/a ima državljanstvo Republike Srbije; ili grupa pojedinaca/ki koji dele zasluge za neko zajedničko postignuće, a koji su doprineli naučno-istraživačkom ili stručno-profesionalnom dostignuću, i/ili nekoj pozitivnoj društvenoj promeni, može biti nominovan/a za Nagradu (u daljem tekstu: **Kandidati/kinje**).

2.3. Pojedinac/ka ne može samostalno da konkuriše za nagradu, niti da nominuje sam/a sebe.

2.4. Članovi/ce Izvršnog odbora UFP i Komisije za dodelu Nagrade ne mogu da nominuju kandidate/kinje ni formalno ni neformalno, odnosno ni direktno ni indirektno.

2.5. Kandidati/kinje i dobitnici/e ovlašćuju UFP da koristi informacije koje su dostavili putem Obrasca prijave, za svrhe promovisanja nagrade i UFP.

**Član 3**

**KONKURS I ROK ZA PODNOŠENJE PRIJAVA**

3.1. Konkurs za podnošenje prijava za dodelu Nagrade objavljuje Izvršni odbor UFP najkasnije do 28. februara svake godine, Odlukom o raspisivanju konkursa za dodelu nagrade za prethodnu godinu (u daljem tekstu: **Odluka o raspisivanju konkursa**), kojom imenuje Komisiju za dodelu Nagrade, te usvaja kriterijume i kategorije za dodelu Nagrade i određuje vremenski okvir i rokove za konkursne aktivnosti koje je potrebno preduzeti.

3.2. Konkurs za dodelu Nagrade, sa obrascem prijave, biće zvanično objavljen na veb stranici UFP: www.fulbright.org.rs.

3.3. Sve prijave moraju biti primljene najkasnije 30. aprila do 23:59h po centralnoevropskom vremenu.

**Član 4**

**POSTUPAK PODNOŠENJA PRIJAVA**

4.1. Nominacije za dodelu Nagrade podnose se popunjavanjem Obrasca prijave, koji se nalazi u prilogu ovog Pravilnika u vidu **Priloga 1**.

4.2. Uz Obrazac prijave potrebno je dostaviti i obavezne priloge koji su navedeni u njemu, i svu propratnu dokumentaciju koju Podnosilac nominacije smatra odgovarajućom.

4.3. Obrasci prijave koji budu primljeni nepotpuni, ili ne budu u skladu sa odredbama ovog Pravilnika, mogu biti odbačeni u postupku prethodne ocene, u skladu sa odredbama člana VI ovog Pravilnika.

4.4. Sve troškove učešća na konkursu za dodelu Nagrade snosi isključivo Podnosilac nominacije.

**Član 5**

**KOMISIJA ZA DODELU NAGRADE**

5.1. Ocena podnetih nominacija poverena je Komisiji za dodelu Nagrade(u daljem tekstu: **Komisija za dodelu Nagrade**).

5.2. Komisija za dodelu Nagrade sastoji se od 5 (pet) članova/ica:

* 1 (jednog) predstavnika/ce organa UFP;
* 1 (jednog) predstavnika članstva UFP
* 2 (dve) osobe koje nisu članovi UFP, a priznate su i istaknute u okviru svojih sfera akademskog/profesionalnog/javnog angažmana;
* 1 (jednog) člana/icu imenuje Ambasada SAD u Srbiji, ili druga ustanova koja bude donirala sredstva za novčani deo Nagrade;

5.3. Predsednik/ca UFP zajedno sa sekretarom UFP, uz podršku potpredsedika/ce UFP, konsultuje se sa potencijalnim kandidatima/kinjama za članove/ice Komisije za dodelu Nagrade i članovima/icama Izvršnog odbora UFP o sastavu Komisije za dodelu Nagrade.

5.4. Predsednik/ca Upravnog odbora UFP podnosi nacrt odluke o raspisivanju konkursa Izvršnom odboru UFP najkasnije poslednjeg ponedeljka u mesecu februaru svake godine.

5.5. Izvršni odbor UFP stara se o ravnomernoj rodnoj i geografskoj zastupljenosti prilikom izbora članova/ica Komisije za dodelu Nagrade.

**Član 6**

**POSTUPAK OCENE ISPUNJENOSTI FORMALNIH I TEHNIČKIH USLOVA**

6.1. Prethodnu ocenu svih nominacija sprovodi sekretar UFP, kako bi se uverio da su ispunjeni formalni uslovi u pogledu ovlašćenja za podnošenje nominacija i kandidatura i da je tehnički kvalitet nominacija zadovoljavajući.

6.2. Sekretar UFP sastavlja Izveštaj o pristiglim prijavama, koji uključuje broj pristiglih prijava (i potpunih i nepotpunih), razlozima za odbacivanje nepotpunih prijava, kao i predlog Odluke o utvrđivanju konačne liste kandidata/kinja za dobijanje Nagrade, koje dostavlja Izvršnom odboru UFP. Izvršni odbor UFP na osnovu razmotrenog izveštaja donosi Odluku o utvrđivanju konačne liste kandidata/kinja za dobijanje Nagrade i dostavlja je Komisiji za dodelu Nagrade, zajedno sa kompletnom propratnom dokumentacijom.

6.3. Izvršni odbor UFP ne pregleda dokumentaciju i ne može diskvalifikovati niti osporiti nijednu prijavu koja ispunjava formalne i tehničke uslove, izuzev u slučajevima kada njegovi članovi/ice utvrde van bilo kakve razumne sumnje da kandidat/kinja o kome/joj je reč ne deli vrednosti i ciljeve UFP.

6.4. Svim podnosiocima nominacija biće elektronskim putem dostavljena potvrda o učešću njihove prijave u konkursu.

**Član 7**

**POSTUPAK OCENJIVANJA**

7.1. Komisija za dodelu Nagrade, na predlog Izvršnog odbora UFP, na konstitutivnom sastanku usvaja Poslovnik o radu i Obrazac za ocenjivanje kandidata/kinja.

7.2. Poslovnik o radu, *inter alia*, reguliše izbor i delokrug predsednika i sekretara Komisije za dodelu Nagrade, procedure odlučivanja i način rada, i čini sastavni deo ovog Pravilnika po usvajanju u vidu **Priloga 2**.

7.3. Komisija za dodelu nagrade može usvojiti poseban Obrazac za ocenjivanje; Obrazac bi trebalo da sadrži precizna pravila za ocenjivanje kandidata/kinje i činio bi sastavni deo ovog Pravilnika po usvajanju u vidu **Priloga 3**.

7.4. U toku odlučivanja o pristiglim prijavama, Komisija za dodelu Nagrade može diskvalifikovati kandidate/kinje ukoliko utvrdi da prijava ne ispunjava formalne ili tehničke uslove. O takvim prijavama posebno informiše Izvršni odbor UFP.

7.5. Komisija za dodelu Nagrade ima pravo da zatraži dokaze i/ili da proveri informacije navedene u obrascu prijave. Ukoliko Komisija za dodelu Nagrade uputi zahtev u tom smislu, a podnosilac prijave ne postupi u skladu sa tim zahtevom, kandidat/kinja može biti diskvalifikovan/a iz konkursa za dodelu Nagrade.

7.6. Komisija za dodelu Nagrade nastojaće da kontaktira kandidate/kinje, ukoliko to bude neophodno za bilo kakvo razjašnjenje u pogledu informacija koje su navedene u obrascu prijave, ali neće biti odgovorna ako određena osoba ne bude sarađivala, ili ne bude pristala na proveru informacija, ili ukoliko sa njom ne bude moguće stupiti u kontakt.

7.7. Na osnovu obrasca za ocenjivanje, Nagrada se dodeljuje Kandidatu/kinji sa najvišim prosečnim rezultatom.

7.8. Komisija za dodelu Nagrade može odlučiti da, u cilju održanja standarda Nagrade, u određenoj godini ne bude pobednika u nekoj od kategorija, odnosno da Nagrada ne bude dodeljena uopšte.

7.9. Nakon što donese odluku, Komisija za dodelu Nagrade sastavlja izveštaj kojim daje obrazloženje svoje odluke i dostavlja ga Izvršnom odboru UFP. Izveštaj i obrazloženje dodele Nagrade sadrži detaljan opis razloga i argumenata u prilog donošenju odluke da se Nagrada dodeli odnosnom kandidatu/kinji.

**Član 8**

**SVEČANA DODELA NAGRADE**

8.1. Svečana dodela Nagrade biće upriličena na posebnoj svečanosti koja će biti organizovana isključivo za tu svrhu u jesen svake godine.

8.2. Od dobitnika Nagrade može biti zatraženo da održi tematsko izlaganje na tradicionalnom godišnjem prijemu UFP u decembru svake godine.

**Član 9**

**RAZNO**

9.1. Izmene i dopune ovog Pravilnika donosi Izvršni odbor UFP.

U Beogradu, 28. februara 2021. godine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Isidora NIKOLIĆ SAVIN**

Predsednica Upravnog odbora

Udruženja "Fulbrajt i prijatelji”

**\*PRILOZI**:

**PRILOG 1: OBRAZAC PRIJAVE NA KONKURS**

**PRILOG 2: POSLOVNIK O RADU KOMISIJE ZA DODELU NAGRADE** (*\*nakon što ga usvoji Komisija za dodelu Nagrade*)

**PRILOG 1**

**OBRAZAC PRIJAVE NA KONKURS**

**ZA DODELU GODIŠNJE NAGRADE ZA PROFESIONALNU IZVRSNOST**

**“PREDVODNIK”**

**UDRUŽENJA ”FULBRAJT I PRIJATELJI”**

|  |
| --- |
| **DEO A – PODACI O PODNOSIOCU NOMINACIJE** |
| **Ime:** |  |
| **Adresa:** |  |
| **Email:** |  |
| **Telefon:** |  |
| **Odnos sa kandidatom/kinjom:** |  |

Potpisivanjem i podnošenjem ovog obrasca dajete svoj pristanak na odredbe i uslove sadržane u *Pravilniku o godišnjoj nagradi za profesionalnu izvrsnost “Predvodnik” Udruženja Fulbrajt i prijatelji” za 2020. godinu* i izjavljujete da su sve činjenice i podaci sadržani u njemu tačni i istiniti, i da su sve osobe kojih se to tiče dale svoj pristanak na nominaciju.

*\_\_\_\_\_\_\_\_\_\_\_\_\_\_\_\_\_\_\_\_\_\_*

*Potpis podnosioca nominacije*

|  |
| --- |
| **DEO B – ODABERITE ODGOVARAJUĆU KATEGORIJU**\*Molimo da obeležite odgovarajuće polje |
| Razvoj nauke i istraživanje |  |
| Unapređenje struke ili profesije |  |
| Doprinos pozitivnim društvenim promenama |  |

|  |
| --- |
| **DEO C – PODACI O KANDIDATU/KINJI I NOMINACIJI** Molimo da popunite polja koja slede podacima o kandidatu/kinji i njegovim/njenim delima koji ga/je kandiduju za Nagradu. Molimo da uzmete u obzir da Vaši unosi ne treba da premaše 1.000 reči (ne uključujući kontakt podatke gore).  |
| **Ime kandidata/kinje:** |
|  |
| **Zanimanje i radno mesto kandidata/kinje:** |
|  |
| **Obrazloženje nominacije:** \*Pisano obrazloženje razloga za nagrađivanje određenog kandidata/kinje. Obrazloženje treba da obuhvati, primera radi, obrazloženje o novini i originalnosti dostignuća za nauku i istraživanje, uticaju na razvoj naučno-istraživačke i profesionalne delatnosti, priznatost i prepoznatljivost dostignuća u naučno-istraživačkoj ili profesionalnoj zajednici, iskazano liderstvo, altruizam, pozitivan uticaj dostiguća na društvo u celini, aktuelnost i ostvarljivost promene u profesiji ili društvu koju dostignuće donosi, te u kolikoj meri ono motiviše druge na delovanje i stvaralaštvo. Ukoliko bude potrebno, priložite zaseban list. |
|  |

|  |
| --- |
| **KONTROLNA LISTA**\*Molimo da obeležite odgovarajuće polje. |
| 1. **Obrazac prijave**
 |  |
| 1. **Propratno pismo**

\*ne sme da premašuje 300 reči; Sadrži osnovne informacije i sumira prijavu |  |
| 1. **Pisma preporuke**

\*šalju se najviše dva pisma preporuke; nijedno ne sme da premašuje 400 reči. Napomena: pisma preporuke nisu obavezni deo prijave. |  |
| 1. **Detaljna biografija (CV) kandidata/kinje**
 |  |
| 1. **Materijalni dokazi**

\*npr. diplome, uverenja, video materijal, i sl. što upotpunjuje i ojačava prijavu |  |
| 1. **Drugo**

(molimo objasnite) |  |

Top of Form

Bottom of Form